Током 1970-их САД су започеле развој вишекратне свемирске летелице нове генерације коју су назвали спејс-шатл. У истом периоду лансирале су и велики број аутономних роботизованих сонди. СССР је наставио да унапређује технологију орбиталних свемирских станица кроз програм "Саљут", а касније и кроз станицу нове генерације – "Мир", до којих су посаде лансиране летелицама "Сојуз", које су такође с времена на време биле унапређиване. СССР је развио и сопствени шатл, као пандан америчком, кроз програм "Буран". Међутим, Совјетски Савез се распао 1991. године, тако да се велики део опреме свемирског програма нашао у новонасталим независним државама у Источној Европи. САД и Русија су наставиле сарадњу у свемиру кроз "Шатл-Мир програм", а касније и у оквиру "Међународне свемирске станице".